P6_TA(2005)0119

Prošnja Romunije za članstvo v Evropski uniji

Resolucija Evropskega parlamenta o prošnji Romunije za članstvo v Evropski uniji (2005/2028(INI))

Evropski parlament,

- ob upoštevanju prošnje Romunije za pristop k Evropski uniji z dne 22. junija 1995,

- ob upoštevanju mnenja Komisije o prošnji Romunije za pristop k Evropski uniji iz leta 1997,

- ob upoštevanju rednih poročil Komisije o napredku Romunije na poti k pristopu v obdobju od 1998 do 2004 in strateškega dokumenta Komisije o napredku, doseženem v procesu širitve (KOM(2004)0657 — C6-0150/2004) [1],

- ob upoštevanju sklepov Evropskega sveta z dne 16. in 17. decembra 2004 v Bruslju,

- ob upoštevanju vseh prejšnjih resolucij in poročil od dneva začetka procesa širitve,

- ob upoštevanju osnutka pogodbe o pristopu Romunije k Evropski uniji,

- ob upoštevanju izmenjave pisem med predsednikom Evropskega parlamenta in predsednikom Komisije o polni vključenosti Evropskega parlamenta v kakršno koli odločanje o uporabi ene od zaščitnih klavzul pristopne pogodbe,

- ob upoštevanju člena 45 svojega Poslovnika,

- ob upoštevanju poročila Odbora za zunanje zadeve in mnenja Odbora za kmetijstvo in razvoj podeželja (A6-0077/2005),

A. ker je naš skupni cilj kar najbolje pripraviti pristop Romunije k Evropski uniji,

B. ker bi morala prizadevanja za ta cilj, ob trdni podpori romunske družbe, zbližati politično voljo oblasti in družbenogospodarske akterje v Romuniji,

C. ker je obseg izvedenih reform v Romuniji z vidika pristopa izreden spričo velikanskega zaostanka, ki ga je trebalo preseči na ekonomskem, političnem in družbenem področju,

D. ker izjemen trud, ki ga je Romunija pokazala med postopkom preoblikovanja, zasluži priznanje brez pridržkov; ker gre zasluga za to predvsem prebivalstvu, ki je z veliko mero potrpljenja preživelo špartanski postopek političnih in gospodarskih reform brez primere,

E. ker je vidik pristopa deloval kot katalizator sprememb, ki je večino političnih sil v državi združil v istem projektu, ki je postal strateški cilj Romunije,

F. ker je napredek Romunije omogočil zaključek pristopnih pogajanj, a ker je treba pred in po pristopu nadaljevati s prizadevanji za odpravo obstoječih pomanjkljivosti, opredeljenih v poročilu o napredku Komisije za leto 2004 in v zadnji resoluciji Evropskega parlamenta z dne 16. decembra 2004 [2], predvsem na področju pravosodja in notranjih zadev pri boju proti korupciji, organiziranem kriminalu in pri nadzoru meja, na področju konkurence v zvezi z državnimi pomočmi, na področju okolja pri izvajanju zakonodaje v vseh sektorjih ter na področju usklajevanja horizontalne zakonodaje,

G. ker bo, če bodo ta prizadevanja izpolnjena, Romunija v položaju, v katerem bo lahko izpolnila obljube, dane v pogajanjih, in prevzela obveznosti, izhajajoče iz pristopa, da bi lahko v predvidenem časovnem okviru postala članica Unije leta 2007,

1. pozdravlja odločitev Evropskega sveta z dne 16. in 17. decembra 2004 o zaključku pristopnih pogajanj z Romunijo, kar končuje štiri leta pogajanj in več let priprav, ki so državi omogočila začetek procesa sprememb in razvoja ter s tem bistveno spremenila družbenopolitično, gospodarsko in kulturno podobo države;

2. poudarja, da je bil vidik pristopa močna gonilna sila za reforme in da so prizadevanja Romunije prispevala k modernizaciji in demokratizaciji države, a meni, da proces še zdaleč ni končan;

3. poudarja neprecenljivo vlogo, ki jo imajo od leta 1990 nevladne organizacije in drugi civilni dejavniki v Romuniji v procesu demokratizacije, boja proti korupciji, zaščite svobode tiska in v težnji po neodvisnemu sodstvu;

4. z zadovoljstvom ugotavlja, da je proces preoblikovanja gospodarstva in njegovih struktur, ki se je začel leta 1997, zahvaljujoč pomembnim strukturnim spremembam, privedel k bistveni izboljšavi učinkovitosti gospodarstva in vzpostavil delujoče tržno gospodarstvo; kljub temu meni, da je treba makrogospodarsko stabilnost še naprej krepiti, da se bo Romunija lahko soočila s pritiski konkurence in s silami notranjega trga Unije; poziva romunske oblasti, da nadaljujejo z zniževanjem proračunskega primanjkljaja, če želi država uresničiti svoje cilje glede inflacije in zniževanja primanjkljaja na tekočem računu, ter spodbuja romunske oblasti k nadaljevanju procesa privatizacije in prestrukturiranja, zlasti v jeklarskem sektorju;

5. opozarja, da bo morala Romunija storiti vse potrebno za odpravo pomanjkljivosti, opredeljenih v poročilu o napredku Komisije in v resoluciji, ki jo je sprejel Evropski parlament dne 16. decembra 2004, da bo lahko izpolnila obljube, dane v pogajanjih, in izpolnila pristopna merila ter tako v predvidenem časovnem okviru postala članica Unije leta 2007;

6. v tem okvirju zlasti poudarja:

- da je treba učinkovito izvesti upravne in sodne reforme, da se zagotovi medsebojno podporo osrednje vlade in sodstva ter njihovo učinkovito, pregledno in neodvisno delovanje ter da je treba močneje omejiti uporabo "izrednih odlokov",

- da je treba nadaljevati z bojem proti korupciji, zlasti tisti na visoki ravni, ki kljub nedavnim naporom še naprej spodkopava družbenogospodarsko in politično življenje države in zmanjšuje ugled Romunije v mednarodni skupnosti,

- da je treba zagotoviti nadzorovanje prihodnjih zunanjih meja Unije ter preprečiti trgovino z ljudmi in tihotapljenje,

- da je treba zagotoviti popolno neodvisnost medijev in neovirano svobodo izražanja,

- da je treba krepiti lokalno in regionalno vodenje, da bi na tej ravni zagotovili primerno izvajanje pravnega reda, in spodbujati koncept "dobre uprave", upravne kulture in spoštovanja etičnih načel pri vodenju javnih zadev,

- da je treba zagotoviti spoštovanje, priznavanje in podporo manjšinam, da se odpravijo vse oblike nasilja in razlikovanja v zvezi z njimi,

- da je treba izvajati zakonodajo za zaščito otrok, ki je začela veljati 1. januarja 2005 in nujno poiskati rešitev pri vprašanju mednarodnih posvojitev ter bistveno izboljšati položaj bolnih in invalidnih, ki se zdravijo v psihiatričnih bolnišnicah,

- da je treba pravilno in učinkovito izvajati novo zakonodajo o državni pomoči in strogi nadzor Romunskega sveta za konkurenco nad državno pomočjo v skladu z določili Evropskega sporazuma in zavezami, ki jih je dala Romunija med pogajanji,

- da je treba vložiti dodaten napor v zaščito okolja, ki bo zahteval ustrezne naložbe in povečano pazljivost glede nevarnosti industrijskega onesnaževanja, upravljanja odpadkov, čiščenja odpadnih voda ter upravljanje s kemičnimi snovmi in genetsko spremenjenimi organizmi;

7. ugotavlja tudi, da je romunska upravna zmogljivost, medtem ko je njena industrijska politika stabilna in do neke mere predvidljiva, nezadostna, kar ovira uporabo primernih industrijskih ukrepov; enako nujno je treba odpraviti strukturne ovire za naložbe, kot sta pretirana birokracija in nestabilno zakonodajno okolje; ob tem je treba zagotoviti učinkovito strategijo pri vzpostavitvi institucij v zvezi z malimi in srednje velikimi podjetji, kar je predpogoj, ki ga je treba izpolniti;

8. meni, da je nujno potrebno tudi dejavno varovanje energetskih zalog, ker razgradnja neučinkovitih sistemov za ogrevanje in obvladovanje nedejavnih premogovnikov ostajata ključna izziva, ki zahtevata socialne ukrepe za odpravo slabih delovnih razmer;

9. pozdravlja dejstvo, da je nova romunska vlada postavila večjo svobodo tiska in neodvisnost medijev za ključna cilja, in z zadovoljstvom ugotavlja, da je vlada napovedala konec selektivnemu državnemu oglaševanju, ki se je uporabljalo za izvajanje političnega nadzorovanja medijev, in pripravo zakonodaje s pomočjo medijev, ki jo nadzorujejo, da bi vzpostavila pregleden in odgovoren sistem;

10. se je seznanil z ambicioznim programom romunske vlade in pozdravlja njeno zavzetost pri spodbujanju priprav na pristop in izvajanju nadaljnjih reform s ciljem povečati blaginjo in kvaliteto življenja romunskih državljanov;

11. pozdravlja pozitivne dosežke v izobraževanju romunskih otrok, vključno z romskimi otroki, (z vidika šol, infrastrukture in zmogljivosti) in poziva romunske organe, da še naprej dajejo prednost temu delu, predvsem z izboljševanjem kvalifikacij in plač učiteljev;

12. ugotavlja, da je treba kljub napredku na področju boja proti socialni izključenosti in na področju zakonodaje o socialnem varstvu povečati prizadevanja za zmanjševanje revščine in zagotavljanja gospodarske in socialne kohezije države, ki ostaja zelo šibka;

13. pozdravlja podpis deklaracije "Desetletje vključevanja Romov" s strani Romunije in priznava predanost Romunije integraciji Romov s sprejetjem protidiskriminacijske zakonodaje, vendar poziva k učinkovitejšemu izvajanju ukrepov za odpravo ločevanja v šolstvu, zlorab otrok v šolah za duševno prizadete in zgodnje prekinitve šolanja, pomanjkanja dostopa do zdravstvene oskrbe, javnih in socialnih storitev, visokih stopenj brezposelnost in slabih stanovanjskih razmer kakor tudi ukrepov, ki spodbujajo dejavno sodelovanje romske skupnosti pri doseganju teh ciljev;

14. ugotavlja, da je treba kljub vsesplošnemu izboljšanju zaščite manjšin sprejeti dodatne ukrepe za zagotovitev zaščite madžarske manjšine pri spoštovanju načel subsidiarnosti in samouprave;

15. podpira Komisijo pri natančnem nadzoru romunskega napredka pri izvajanju obvez, danih v pogajanjih; meni, da je tak nadzor obvezno in učinkovito sredstvo, s katerim se lahko določijo pomanjkljivosti in se jih odpravi v najkrajšem možnem času ob polnem prizadevanju tako na področju človeških kot tudi materialnih virov; poziva Komisijo, da zagotovi kar najbolj primerno in učinkovito pomoč, dodeljeno preko različnih finančnih instrumentov (PHARE, SAPARD, ISPA);

16. poziva romunske organe, da sprejmejo jasna in preudarna pravila o sožitju, ki urejajo namerno sproščanje vrst GSO, da bi preprečile neizpolnjevanje določb pravnega reda Skupnosti v zvezi z GSO, na dan pristopa;

17. poudarja, da je izvajanje nove zakonodaje Skupnosti o higieni živil zasnovano izključno za zaščito potrošnikov in zagotavljanje kakovostne prehrane ter ne sme povzročiti namernega strukturnega koncentriranja v živilskopredelovalni industriji; spodbuja romunsko vlado k uporabi sredstev iz programa SAPARD, da poveča raznolikost proizvodnje in podpre decentralizirano proizvodnjo visokokakovostnih živil;

18. upa, da bodo tisti, ki upravljajo sektor, in tisti, ki v njem delajo, lahko pripravili vse potrebno za uporabo skupne ribiške politike na vseh področjih, na podlagi dodelitve potrebnih človeških in finančnih virov ter zlasti izpolnjevanja pobud, ki jih zagotavlja program SAPARD;

19. poudarja nujnost, da Romunija in Komisija med procesom prepoznavanja prednostnih nalog znotraj strateškega okvira za predpristopno financiranje in strukturne sklade, označita sredstva, ki so potrebna za izboljšanje življenjskih pogojev ter zdravljenja pacientov in oseb, ki bivajo v psihiatričnih ustanovah in bolnišnicah;

20. izraža zaskrbljenost zaradi dolgih prehodnih obdobij v zvezi z okoljem, sklenjenih v pogajanjih, ter poziva Komisijo in romunske organe, da ukrepajo, zato da se občutno izboljšajo upravne zmogljivosti na področju okolja; nadalje ponovno poudarja zaskrbljenost zaradi načrtovanega pridobivanja zlata v Rosii Montani in zahteva popolno izvedbo ocen vpliva na okolje, da se ocenijo s tem povezana tveganja, predvsem v zvezi z možnim onesnaževanjem s cianidom in sanacijo rudnika po zaprtju;

21. bo še naprej natančno spremljal proces, ki bo pripeljal do pristopa Romunije k EU januarja 2007, in poziva Komisijo, da ga redno obvešča, v kolikšni meri romunski organi spoštujejo obveznosti, ki so jih prevzeli v skladu s pristopno pogodbo, s posebnim poudarkom na boju proti korupciji, okolju, pravosodju in notranjih zadevah ter konkurenci; poudarja, da se strinja s pristopno pogodbo pod pogojem, da ga Svet in Komisija polno vključita v postopek sprejemanja odločitve v primeru, da se uporabijo zaščitne klavzule iz pristopne pogodbe glede pristopa Romunije;

22. opozarja, da se morebitna uporaba zaščitnih klavzul ne sme šteti za sankcijo, pač pa kot mehanizem, ki bo Romuniji dal čas za pripravo na vstop na skupni trg, da bo le-ta za Romunijo kot tudi za politike Skupnosti brez pretresov, saj je njegovo dobro delovanje, ki neposredno vpliva na življenje državljanov, v skupnem interesu držav članic in držav kandidatk;

23. trdno verjame, da bo pristop Romunije k Uniji dodal resnično vrednost kulturni in politični razsežnosti evropske integracije, s posebnim poudarkom na prizadevanju za stabilizacijo balkanske regije in nove evropske sosedske politike;

24. ugotavlja, da je uspeh pristopa v veliki meri odvisen od podpore in zavzetosti državljanov države pristopnice; zato spodbuja romunske organe in nevladne organizacije, da začnejo z obširno, resno in objektivno kampanjo za zagotavljanje informacij o Uniji, njenih ciljih in o prednostih ter obveznostih, ki izhajajo iz pristopa, da se bodo romunski državljani zavedali svoje odločitve in da bodo kar najbolj vpleteni v tekoče priprave; prav tako poziva Komisijo, da predvidi ustrezna finančna sredstva za informativne kampanje, s katerimi se bo javnost v večji meri seznanila s pristopom Romunije (in Bolgarije);

25. poudarja, da pristop Romunije k Uniji ne sme biti cilj sam po sebi, temveč priložnost za prispevek k procesu evropske integracije, ki želi spodbujati mir in evropske vrednote ter ustvariti področje solidarnosti in blaginje tako, da širi prednosti Unije med vse države članice in njihove prebivalce;

26. odobrava podpis pristopne pogodbe aprila 2005 in pozdravlja sprejem 35-ih romunskih opazovalcev v svoje vrste;

27. naroči svojemu predsedniku, naj to resolucijo posreduje Svetu in Komisiji ter vladam in parlamentom držav članic in Romunije.

[1] Še ni objavljeno v Uradnem listu.

[2] Sprejeta besedila s tega dne, P6_TA(2004)0111.

--------------------------------------------------